Det kan blive dyrt for lavindkomstfamilier, når teenagebørnene tager et fritidsjob på McDonalds eller i Netto.

For mens de unge får løn ind på kontoen, får forældrenes boligstøtte et hak, når de unge tjener penge, skriver Jyllands-Posten mandag.

Sidste år blev mere end 2000 husstande modregnet boligstøtten, fordi børn under 18 år hev for mange penge hjem på fritidsjobbet.

I den seneste opgørelse fra december var cirka 2300 familier ramt af reglen om, at børns indkomst tæller med i beregningen af boligstøtte, hvis de tjener over 1800 kroner om måneden.

Det er forskelligt, hvor meget de berørte familier mister i boligstøtte, men i 2016 blev familierne i gennemsnit modregnet cirka 6000 kroner på grund af børnenes indkomst.

Læs også : GRAFIK Sådan rammer regeringens kontanthjælpsloft

Ifølge professor i sociologi ved Aalborg Universitet Martin D. Munk spænder reglen ben for unge, der forsøger at bryde med den negative sociale arv.

- Det virker som et selvmål, at man straffer lavindkomstfamilier, når børnene tager ansvar for eget liv. Fritidsjob kan netop sikre en bedre vej ind i voksenlivet, siger han til Jyllands-Posten.

Reglen har eksisteret siden 1967, men nu foreslår Socialdemokratiet at afskaffe reglen helt, hvilket bliver bakket op af både Enhedslisten og SF.

Dansk Folkeparti anerkender, at reglen kan være problematisk og vil derfor kigge på, om beløbsgrænsen på 1800 kroner om måneden skal hæves.

Beskæftigelsesminister Troels Lund Poulsen (V) er åben for at slette eller ændre reglen.